**МЕ́СЯЦА СЕНТЯБРЯ́ В 4-Й ДЕНЬ**

**СВЯТА́ГО СВЯЩЕННОМУ́ЧЕНИКА ГРИГО́РИЯ, ЕПИ́СКОПА ШЛИССЕЛЬБУ́РЖСКАГО**

А́ще изво́лит настоятель, твори́м бде́ние

НА МА́ЛЕЙ ВЕЧЕ́РНИ

На Го́споди воззва́х: стихи́ры на 4, глас 1.

Подо́бен: Прехва́льнии му́ченицы:

Прехва́льне Григо́рие,/ по до́лгу ублажа́ем тя́,/ я́ко па́стыря вои́стину до́бра/ и подража́теля своему́ Влады́це,/ заблу́ждшия о́вцы взыска́вша/ и на па́жить безсме́ртия приве́дша./ Те́мже Христови моли́ся/ дарова́ти душа́м на́шим// мир и ве́лию ми́лость.

Прехва́льне Григо́рие,/ сле́зы у́бо и по́ты твоя́,/ я́ко ка́мение многоце́нное сияют,/ течения же кровей твоих/ ко благоплодию удобряют/ ни́вы духо́вныя Ру́сския земли́./ Темже Христо́ви моли́ся/ дарова́ти душа́м на́шим// мир и ве́лию ми́лость.

Прехва́льне Григо́рие,/ сугу́б тебе́ сплете́ся вене́ц,/ святи́тельства у́бо и муче́ния,/ и́мже досто́йно увязе́ся,/ я́ко до́бре тече́ние сконча́вый/ и ве́ру до конца́ соблюды́й./ Темже Христо́ви моли́ся,/ дарова́ти душа́м на́шим// мир и ве́лию ми́лость.

Сла́ва, и ны́не, Богоро́дичен, глас и подо́бен то́йже:

Всеми́рная ра́дость/ Тобо́ю, Де́во, ми́рови возсия́:/ из Твои́х бо пречи́стых ложе́сн/ Цве́т израсте́ безсме́ртныя жи́зни,/ сра́сленый Отцу́ безнача́льну и Ду́хови,/ благоуха́нием ве́рныя веселя́,/ и неизрече́нныя сподобля́я добро́ты/ и подава́я душа́м на́шим// мир и ве́лию ми́лость.

На стихо́вне стихи́ры, глас 2.

Подо́бен: До́ме Евфра́фов:

Дом спасе́ния,/ Бо́жия Це́рковь,/ в пречестне́м пра́зднице светится/ па́стыря и учи́теля,// священнострада́льца Григо́рия.

Стих: Честна́ пре́д Го́сподем/ смерть преподо́бных Его́.

До́му Пречи́стыя,/ Руси́ правосла́вней,/ в ли́це моли́твенник ея́/ но́вая дне́сь возсия́ звезда́,// богосве́тлый Григо́рий.

Стих: Что́ возда́м Го́сподеви о все́х,/ я́же воздаде́ ми́?

Правосла́вных сла́ву,/ испове́дника Христо́ва,/ па́стыря овца́м нело́жна,/ апо́столом единонра́вна// ублажаем тя, Григо́рие.

Сла́ва, и ны́не, Богоро́дичен, подо́бен то́йже:

Ве́рным Предста́тельнице,/ упова́ние ми́рови,/ богора́дованная Влады́чице,/ моли́ Сы́на Твоего́// спасти́ ду́ши на́ша.

Тропа́рь, глас 8, писан на велицей вечерни: Росси́йскую звезду́:

Сла́ва, и ны́не, Богоро́дичен: И́же нас ра́ди рожде́йся от Де́вы:

НА ВЕЛИЦЕЙ ВЕЧЕРНИ

На Го́споди воззва́х: стихи́ры, глас 2.

Подо́бен: Егда́ от Дре́ва:

Егда́ неве́рствия и братоненави́дения/ те́рние прозябе́ в Ру́сской земли́,/ подавляя и погубля́я/ до́брую пшени́цу Христо́ву,/ тогда́ человекоуби́йственныя зло́бы,/ Григо́рие, не убоя́лся еси́,/ но Бо́жие зва́ние ра́достно прии́м,/ стезе́ю моли́твы и трезве́ния после́довал еси́,/ нестяжа́ния же и послуша́ния,/ те́мже и па́стве слове́сных ове́ц даруешися/ и я́ко свети́льник высо́це поставля́ешися,// во сла́ву Еди́наго Человеколю́бца.

Егда́ во и́ночестем о́бразе/ подвиза́лся еси, сла́вне Григо́рие,/ тя благоразсу́дне избра́л есть/ пасты́ря овца́м слове́сным Петро́ва гра́да/ первосвяти́тель треблаже́нный Ти́хон,/ и́же ко испове́данию укрепля́я тя/ и покро́ву Небе́сныя Цари́цы вруча́я,/ многоце́нный тя же́мчуг нарече́,/ от при́тчи Спа́совы именова́ние прие́м/ и би́серу сло́во спасе́ния уподо́бив,/ е́же неуста́нно пропове́дал еси́/ и мрежи по́лныя Влады́це уловил еси́, вопия́:// сла́ва Тебе́, Еди́не Человеколю́бче.

Егда́ бу́ря собла́зна и разделе́ния/ кора́бль церко́вный зело́ поколеба́,/ к наве́том же мучи́тельским/ шата́ния лжебра́тии приложи́шася,/ тогда́ сбы́сться на тебе́ глаго́л,/ и́же верхо́вному Своему́ апо́столу Госпо́дь рече́:/ Моли́хся, да не оскуде́ет ве́ра твоя́,/ я́ко да утверди́ши бра́тию твою./ Сие́ убо де́лом испо́лнил еси́,/ Григо́рие святи́телю,/ и ны́не на Небесе́х мо́лиши о на́с// Еди́наго Человеколю́бца.

И́ны стихи́ры, глас 4.

Подо́бен: Зва́нный свы́ше:

Свы́ше зва́нию после́довав,/ Григо́рие всему́дре,/ отве́ргл еси су́етную мглу/ и бо́дренно устреми́лся еси́ к Тро́ичному све́ту;/ те́мже и ле́гце возлете́л еси́/ на криле́х богоразу́мия/ и е́же о Христе́ страда́ния/ к неизрече́нному Небе́сному Престо́лу,/ иде́же непреста́нно со А́нгелы сла́виши/ Христа́ Бо́га на́шего,/ Его́же моли́// спасти́ и просвети́ти ду́ши на́ша.

Ве́ры правосла́вныя млеком,/ Григорие пречу́дне,/ от младе́нства воспита́н был еси,/ благочести́ваго ко́рене святы́й плод,/ ча́до послуша́ния,/ те́мже да́нный ти тала́нт умно́жил еси́,/ пропове́дник Христо́ва Ева́нгелия я́влься,/ моли́твенник ве́лий о ста́де Его́ и па́стырь душа́м преизря́ден,/ и́стинен свяще́нник Бо́га Вы́шняго,/ Его́же ны́не моли́// спасти́ и просвети́ти ду́ши на́ша.

Ду́хом Бо́жиим умудря́емь,/ Григорие священне,/ та́ин Бо́жиих приле́жный зри́телю/ и предо́брый тех сказа́телю,/ пропове́дник боговеща́нный яви́лся еси́,/ во всеору́жие во́инов Христо́вых оболче́н,/ шле́м спасе́ния восприя́л еси́,/ и стре́лы разжже́нныя лука́ваго/ щито́м ве́ры угаси́в,/ врага́ мече́м духо́вным порази́л еси́,/ и ны́не Христу́ моли́ся// спасти́ и просвети́ти ду́ши на́ша.

Сла́ва, глас 6:

Святи́тельскую похвалу́ и ве́рным побо́рника вели́ка,/ апо́столом единонра́вна, священному Богослову тезоимени́та,/ заблу́ждшим наста́вника, скорбя́щим душа́м уте́шителя,/ А́нгелом подража́теля и му́ченика венцено́сна,/ прииди́те, празднолю́бцы, пе́сньми просла́вим Григо́рия,/ страда́нии своими дне́сь на Небеса́ возше́дшаго,/ и по́чести побе́дныя от Влады́ки восприе́мшаго,/ псало́мски вопию́ще:/ честна́ вои́стину пред Го́сподем// сме́рть преподо́бных Его́.

И ны́не, Богоро́дичен догма́тик, глас то́йже: Кто Тебе́ не ублажи́т:

Вхо́д. Проки́мен дне. И чте́ния три.

Пророчества Исаиина чтение (глава 26):

Отверзите врата, да внидут людие хранящии правду и хранящии истину, приемлющии истину и хранящии мир. Яко на Тя надеянием надеяшася, Господи, во век, Боже великий, вечный, Иже смирив низвел еси живущия в высоких: грады крепкия разориши и обнизиши я даже до земли. И поперут я ноги кротких и смиренных. Путь благочестивых прав бысть, и приуготован путь благочестивых. Путь бо Господень суд: уповахом на Имя Твое и память, еяже желает душа наша. От нощи утренюет дух мой к Тебе, Боже, зане свет повеления Твоя на земли: правде научитеся, живущии на земли. Преста бо нечестивый: всяк, иже не научится правде на земли, истины не сотворит: да возмется нечестивый, да не видит славы Господни.

Пророчества Малахиина чтение (главы 3 и 4):

Сия рекоша боящиися Господа, кийждо ко искреннему своему: и внят Господь, и услыша, и написа книгу памяти пред Собою боящимся Господа и благоговеющим Имя Его. И будут Ми, глаголет Господь Вседержитель, в день, егоже Аз творю в снабдение, и изберу я, имже образом избирает человек сына своего, добре работающа ему. И обратитеся и увидите между праведным и между беззаконным, и между служащим Богови и не служащим Ему. Яко се, день грядет горящь яко пещь и попалит я, и будут вси иноплеменницы и вси творящии беззаконная яко стеблие: и возжжет я день Господень грядый, глаголет Господь Вседержитель, и не останется от них корень, ниже ветвь. И возсияет вам боящимся имене Моего солнце правды и исцеление в лучах его.

Притчей чтение (глава 12):

Ничтоже неправедное угодно есть праведному: нечестивии же исполнятся злых. Мерзость Господеви устне лживы: творяй же верно приятен Ему. Муж разумивый престол чувствия: сердце же безумных срящет клятвы. Рука избранных одержит удобь: льстивии же будут во пленении. Страшное слово сердце мужа праведна смущает, весть же благая веселит его. Разумив праведник себе друг будет: мысли же нечестивых некротки: согрешающих постигнут злая, путь же нечестивых прельстит я. Не улучит льстивый ловитвы: стяжание же честное муж чистый. В путех правды живот, путие же злопомнящих в смерть.

На лити́и стихи́ра хра́ма.

Та́же стихи́ры свята́го, глас 3, самогла́сны:

Весели́ся и свети́ся, Це́рковь Бо́жия, сни́дитеся, ве́рнии, в честне́м торжестве́ священнострада́льца, и́стины пропове́дника, Крест Христо́в на ра́мо взе́мшаго, и пред мучи́тели Спа́са испове́давша, и в са́мый час кончи́ны своея́ о убива́ющих его́ моли́вшася: Го́споди, не поста́ви им греха́ сего́. Но и мы у́бо, ча́да твоя́, святи́телю, кровом молитвы твоея покрывающеся, грехо́в оставле́ния ча́ем, и ве́рою днесь вопие́м: ра́дуйся, богоно́сне о́тче Григо́рие.

Ра́дуйся, благи́й ра́бе и ве́рный, ра́дуйся, де́лателю виногра́да Бо́жия, ра́дуйся, тяготу́ и дневны́й вар понесы́й, ра́дуйся, да́нный ти тала́нт умно́живый, ра́дуйся, понесы́й на ра́му поги́бшее овча́, ра́дуйся, ко́рмчий, и́же кора́бль церко́вный до́бре упра́вивый, ра́дуйся, го́рняго Иерусали́ма жи́телю, ра́дуйся, Ца́рствию Небе́сному насе́льниче, ра́дуйся, богоно́сне о́тче Григо́рие.

Что глас пра́зднующих быва́ет? Це́рковь у́бо Христо́ва торжеству́ет, и с не́ю земля Русская воспева́ет в па́мять Бо́жия святи́теля; весели́теся, гра́де Коло́мно, и Оки́ реки́ брега́, и́же в пелены́ его́ пови́ша; кра́суйся, гра́де Петро́в, и Невския струи́, све́тло возблещи́те, архиере́йства его́ святы́ню почита́юще; лику́й, гра́де Ка́шине, му́дростию слове́с его́ обогати́выйся; воспо́й, тверска́я земле́, ка́пли свяще́нныя кро́ве его́ испи́вши и цве́ты благоче́стия и испове́дания израсти́вши, и ве́рою ны́не возопи́й: ра́дуйся, богоно́сне о́тче Григо́рие.

Сла́ва, глас 6:

Па́мять пра́веднаго с похвала́ми,/ наипа́че же се́ятеля Сло́ва Бо́жия,/ ниву Христову возделавшаго/ и класы сторичныя в жи́тницы Небе́сныя собравшаго,/ неусы́пнаго стра́жа па́ствы церко́вныя,/ де́лателя та́йнаго виногра́да,/ вино́м но́вым веселя́ща ве́рных сердца́// в невече́рнем дни воскресе́ния.

И ны́не, Богоро́дичен, гла́с то́йже: Творе́ц и Изба́витель мой, Пречи́стая:

На стихо́вне стихи́ры, глас 6.

Подо́бен: Все отложше:

Всю восприя́л еси́/ па́стырскую му́дрость,/ и с Моисе́евою кро́тостию/ Илиину́ ре́вность совокупи́в,/ Же́ртву Безкровную непоро́чне совершая,/ и пра́веднеи ру́це к Бо́гу о ста́де воздева́я,/ те́мже доброде́тель твоя́/ на гне́в безу́мныя мучи́тели подви́же,/ и́же тя суди́щу беззако́нному преда́вше,/ неми́лостивно уби́ша,/ со дерзнове́нием моля́щагося// о душа́х на́ших.

Стих: Честна́ пре́д Господем/ сме́рть преподо́бных Его́.

Вся от Христа́ улучи́в/ священносло́вная дарова́ния,/ во утвержде́ние благоче́стия/ посла́ния и кни́ги мно́гия списа́л еси́,/ ду́ши удруче́нныя утеша́я,/ сердца́ же и смы́слы исцеля́я/ пра́вою ве́рою Тро́йческою,/ Небе́снаго Ца́рствия наде́ждею/ и преми́рною любо́вию,/ назида́я ча́да своя́ на краеуго́льном Ка́мени,/ и Святое Возношение о те́х принося́,/ и со дерзнове́нием моляся// о душа́х на́ших.

Стих: Свяще́нницы Твои́ облеку́тся в пра́вду/ и преподо́бнии Твои́ возра́дуются.

Вся оста́вльше/ земна́я мудрова́ния,/ единомы́сленная ча́да твоя́,/ Григо́рие, архиере́ю Христо́в,/ на му́ки безме́рныя влеко́мая, не преда́ша спаси́тельныя ве́ры,/ но я́ко избра́нная овча́та,/ в же́ртву своему́ Влады́це вознесо́шася,/ и́хже страда́ния пою́ще,/ Подвигополо́жника велича́ем,/ и тя́ наста́вника их почита́ем,/ со дерзнове́нием моля́щагося// о душа́х на́ших.

Сла́ва, глас 8:

Я́ко свеща́ на све́щнице,/ предстои́т святи́тель Бо́жий Григо́рий,/ облиста́яй Отечества нашего концы́/ ве́ры и доброде́тели сиянием,/ подвигов же и страда́ний свои́х,/ в не́мже изобрази́ся и прослави́ся/ пострада́вый и воскресы́й,/ и на Небеса со сла́вою возше́дый,/ Архиере́й Вели́кий Христо́с,// И́же вчера́ и днесь, Той же и во ве́ки.

И ны́не, Богоро́дичен, глас то́йже: Безневе́стная Де́во:

На благослове́нии хле́бов тропа́рь, глас 8:

Росси́йскую звезду́, Коло́мны благу́ю о́трасль,/ гра́да Петро́ва цве́т неувядаемый,/ Ка́шина облиста́ние и похвалу́,/ Григо́рия богомудраго восхва́лим,/ ди́внаго во святи́телех и пресла́внаго в му́ченицех:// той бо мо́лится присно о душа́х на́ших.

Та́же други́й тропа́рь, глас 2:

Архиере́ю Христов Григо́рие,/ Бо́гу по благода́ти ча́до,/ нам же отец благосе́рдый,/ во дни помраче́ния безбо́жнаго/ добрый вои́стинну пастырь явился еси,/ богосло́в и богопропове́дник,/ и му́ченик свяще́нный,/ моли́ Христа́, за Него́же пострада́л еси́,/ да изба́вит землю Русскую от вся́ких бед и зол// по вели́цей Свое́й ми́лости.

И Богоро́дице Де́во: еди́ножды.

А иде́же не́сть всено́щнаго бде́ния, на вели́цей вече́рни по Ны́не отпуща́еши: глаго́лем вторы́й тропа́рь еди́ножды. Сла́ва, и ны́не, Богоро́дичен воскре́сен по гла́су тропаря.

НА УТРЕНИ

На Бо́г Госпо́дь: тропа́рь священному́ченика пе́рвый, два́жды. Сла́ва, вторы́й. И ны́не, Богоро́дичен: Вся па́че смы́сла:

По 1-й кафи́сме седа́лен, глас 4.

Подо́бен: Вознесы́йся на Крест:

Возше́д на высоту́ святи́тельства, гра́да Петро́ва основа́ния поколе́бленная па́ки укрепи́л еси́ си́лою слове́с Бо́жиих, и во обители благове́рнаго кня́зя Алекса́ндра я́ко звезда́ возблиста́л еси́, лучу́ прие́м от преве́чнаго Со́лнца пра́вды, И́же испо́лни тя благода́ти Своея́ и боже́ственнаго сия́ния.

Сла́ва, и ны́не, Богоро́дичен, глас то́йже:

И́же на престо́ле херуви́мстем седя́й и в не́дрех О́тчих водворя́яся, я́ко на престо́ле святе́м седи́т Свое́м, Влады́чице, в недрех Твоих; воплощся бо Бог вои́стинну, воцари́ся над все́ми язы́ки, и разу́мно ны́не пое́м Ему́, Его́же умоли́ спасти́ся рабом Твоим[[1]](#footnote-1).

По 2-й кафи́сме седа́лен, глас 3.

Подо́бен: Красоте́ де́вства:

Благоче́стно в по́стничестве пожи́в, на престо́ле архиере́йства посажда́ешися, на не́мже не славу и по́чести, но гоне́ния и у́зы, последи́ же и вене́ц му́ченический восприя́л еси́. Ны́не у́бо моли́ся, Григо́рие, о совершающих па́мять твою́, да усе́рдно восле́д тебе́ потеце́м, сла́вяще тя́ Просла́вльшаго.

Сла́ва, и ны́не, Богоро́дичен, гла́с то́йже:

Божественная скиния была еси Слова, Едина Пречистая Мати Дево, чистотою Ангелы превозшедшая, паче всех мене персть бывша, осквернена плотскими прегрешеньми, очисти молитв Твоих божественными водами, подающи, Чистая, велию милость.

Велича́ние:

Велича́ем тя,/ священному́чениче Григорие,/ и чтим честна́я страда́ния твоя́,/ я́же за Христа́ во утвержде́ние на Руси́ Правосла́вия// претерпе́л еси́.

Псало́м избра́нный:

1-й лик: Бог нам Прибе́жище и Си́ла.

2-й лик: Го́споди, воздви́гни си́лу Твою́ и прииди́, во е́же спасти́ ны.

1-й лик: Глаго́лах о свиде́ниих Твои́х пред цари́ и не стыдя́хся.

2-й лик: Вси язы́цы обыдо́ша мя, и и́менем Госпо́дним противля́хся им.

1-й лик: Тебе́ ра́ди умерщвля́емся весь день, вмени́хомся я́ко о́вцы заколе́ния.

2-й лик: Кре́пость моя́ и пе́ние мое́ Госпо́дь и бысть мне во спасе́ние.

По полиеле́и седа́лен, глас 8.

Подо́бен: Прему́дрости:

Благочести́ваго ко́рене свята́я о́трасль, изде́тска па́че всех земных Бо́га возлюбил еси, и в за́поведех Его́ возрастал еси, те́мже и и́ноческий о́браз со тща́нием на ся восприя́л еси. Но я́ко град, верху́ горы́ стоя́й и не могий укры́тися, гра́ду Петро́ву да́руешися, я́ко би́сер многоце́нен и я́ко добр вои́стину па́стырь, о ста́де ду́шу полага́яй, Ти́хоном первосвяти́телем предъизбра́н, Григо́рие всече́стне. Моли́ Христа́ Бо́га грехо́в оставле́ние дарова́ти, чту́щим любо́вию святу́ю па́мять твою́.

Сла́ва, и ны́не, Богоро́дичен, гла́с то́йже:

Я́ко Де́ву и еди́ну в жена́х, Тя́, без се́мене ро́ждшую Бо́га пло́тию, вси ублажа́ем ро́ди челове́честии. Огнь бо всели́ся в Тя Божества, и я́ко младе́нца дои́ши Зижди́теля и Го́спода. Те́м А́нгельский и челове́ческий ро́д достойно сла́вим пресвято́е Рождество́ Твое́ и согла́сно вопие́м Ти́: моли́ Христа́ Бо́га согреше́ний оставле́ние дарова́ти покланяющимся верою пресвятому Рождеству Твоему.

Степе́нна, 1-й антифо́н 4-го гла́са. Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние:

Ева́нгелие, от Матфе́я, зача́ло 36 (10: 16-22).

По 50-м псалме́ стихи́ра, глас 6:

Кро́ток и незло́бив я́ко го́лубь,/ оба́че за и́стину Христо́ву ратобо́рец богомудрый,/ су́етных по́честей бежа́щ,/ апо́стольския же ре́вности испо́лнь,/ и́менем же и уче́нием, и нра́вом/ Богосло́ву Григо́рию подо́бяся,/ святи́телем украше́ние, испове́дником и му́чеником сла́ва,/ тьмы отгони́тель, сын вои́стинну Све́та невече́рняго,// присно нам сия́еши, Григо́рие.

Кано́н Богоро́дицы со ирмосо́м на 6, гла́с 8: Во́ду проше́д:

и свята́го кано́на два на 8.

Кано́н пе́рвый, глас 1, имы́й краестро́чие:
Пою́ ти хвалу́, Григо́рие, архиере́ю Христо́в.

Песнь 1

*Ирмо́с: Твоя́ победи́тельная десни́ца/ Боголе́пно в кре́пости просла́вися:/ та бо, Безсме́ртне,/ я́ко всемогу́щая проти́вныя сотре́,// изра́ильтяном путь глубины́ новосоде́лавшая.*

Похвалы́ твоя, Григо́рие, предначинающу, умоли́ Влады́ку всех, да очи́стит ми к пе́нию устне́, доброде́тели и страда́ния твоя́ пове́дати по достоянию тщащемуся.

О́браз Созда́вшаго тя́ нося́й, Григо́рие, и е́же по подо́бию стяжа́ти от ю́ныя версты́ потща́лся еси́, не на вре́менная и тлее́мая взира́я, но на неги́бнущая и ве́чная.

Ю́же А́нгельский лик немо́лчными гла́сы я́ко Цари́цу пое́т, от младе́нства возлюби́л еси́ и Тоя избра́нное ча́до явился еси, Григо́рие, матери земней умерши.

Богоро́дичен: Та́йных цве́тов рай яви́лася еси, Чи́стая: из Тебе́ бо произшед, Единоро́дное Сло́во О́тчее мир Своея́ красоты́ испо́лни, и нетле́нием Своим естество человечо облагоуха́л есть.

Други́й кано́н свята́го, глас 7, имы́й краестро́чие:
Свяще́ннаго страда́льца сла́вим любо́вию.

Песнь 1

*Ирмо́с: Ма́нием Твои́м на земны́й о́браз преложи́ся/ пре́жде удоборазлива́емое водно́е естество́, Го́споди./ Те́мже, немо́кренно пешеше́ствовав, Изра́иль// пое́т Тебе́ песнь побе́дную.*

С вы́шними си́лами ны́не престо́лу Бо́жию предстоя́, Григо́рие, чту́щих всечестну́ю па́мять твою́ сквозе́ мо́ре жите́йское веде́ши, Го́сподеви пою́щих пе́снь побе́дную.

В несве́тлыя времена́ и́стинный световоди́тель ве́рным от Христа́ да́лся еси́; Кресто́м, я́ко столпо́м о́гненным, в зе́млю спасе́ния веды́й Го́сподеви пою́щих пе́снь побе́дную.

Я́ко Моисе́й жезло́м от су́ха ка́мене во́ду изведе́, тако и ты́, Григо́рие, лю́ди Христо́вы, жа́ждею нестерпи́мою мучимыя, ева́нгельскою струе́ю напая́л еси, Го́сподеви пою́щия пе́снь побе́дную.

Богоро́дичен: Щедро́ты Твоя́, Влады́чице, незави́стно источа́ются ве́рою призыва́ющим Тя́ рабо́м Твои́м, обаче и проти́ву враг неви́димых Воево́да нам взбра́нная бу́ди, Сы́ну Твоему́ пою́щим пе́снь побе́дную.

Катава́сия: Крест начерта́в, Моисе́й:

Песнь 3

*Ирмо́с: Еди́не ве́дый челове́ческаго существа́ не́мощь/ и ми́лостивно в не вообра́жся,/ препоя́ши мя с высоты́ си́лою/ е́же вопи́ти Тебе́, Святы́й,// одушевле́нный хра́ме неизрече́нныя сла́вы Твоея́, Человеколю́бче.*

Искуше́ний ю́ности пучи́ну немо́кренно преше́л еси́, ве́рою и благода́тию Христо́вою, я́ко рука́ма кре́пкима, держи́мь, и вопия́л еси: благослове́н еси́ в хра́ме сла́вы Твоея́, Человеколю́бче.

Христо́с от нача́ла благосты́ню души́ Твоея́ ве́дый, я́ко жениху вене́ц избра́ния возложи́ ти, и я́ко неве́сту, красотою целому́дрия украси́, зову́щаго: свя́т еси́ в хра́ме сла́вы Твоея́, Человеколю́бче.

Во́лю покори́в ду́хови, еди́ны во́ли Бо́жия во все́м житии́ твоем иски́й, Григо́рие, при́сно взыва́л еси: стопы́ моя́ напра́ви по словеси́ Твоему́, да не обладает мною вся́кое беззако́ние, еди́не Бла́же и Человеколю́бче.

Богоро́дичен: А́гница Всенепоро́чная, Я́же А́гнца и Па́стыря ми́рови неискусому́жно ро́ждшая, при́зри на моли́твы ве́рою зовущих: благослове́н еси́ в хра́ме сла́вы Твоея́, Го́споди.

Ин

*Ирмо́с: В нача́ле Небеса́ всеси́льным сло́вом Твои́м/ утвержде́й, Го́споди Спа́се,/ и Вседе́тельным и Бо́жиим Ду́хом всю си́лу их,// на недви́жимем мя ка́мени испове́дания Твоего́ утверди́.*

Еди́ный в Тро́ице сла́вимый Бо́же, ду́х мо́й укрепи́ во е́же при́сно Тя люби́ти, Тебе́ служи́ти, Тя сла́вити, — святы́й Григорий во дни и в нощи́ моля́шеся. — Бу́ди со мно́ю, и никто́же на мя.

На церко́внем недви́жимем ка́мени стопы́ твоя́, Григо́рие, от младе́нства утверди́шася, те́мже су́етнаго ве́ка, ересе́й, мяте́жей и бра́ней беснующиися пото́цы нима́ло тя поколеба́ша.

Не ласка корми́лиц, ниже теплота домашная, но оби́тели Коломенския, та́кожде труды́ и бде́ния, послуша́ние же и смире́ние воспита́ша тя изде́тска, пречу́дне Григо́рие.

Богоро́дичен: Архиере́й Вели́кий, проше́дый Небеса́, всесвятый Храм Тя избра́, да всели́тся пло́тию весь в Тя, огне́м Божества́ Своего́ никакоже опаляя, Мари́е Преблагослове́нная.

Седа́лен, глас 8.

Подо́бен: Прему́дрости:

Прему́дрости Бо́жия Ипоста́сныя ве́рный пропове́дник, прему́дрости и духо́в различе́ния дар ди́вно от Нея́ стяжа́л еси́. Сего́ ра́ди во времена́ искуше́ния и собла́зна, разделения же и гоне́ния и́стинен па́стырь душа́м яви́лся еси, и богокра́сными уче́ньми и посла́нии ча́да твоя́ духо́вная утеша́л еси́, и в ве́ре утвержда́л еси́, вся́ческая всем быв, да вся́ко не́кия спасе́ши. Но и исхо́д твой и́же ко Христу́ муче́нием украси́л еси́. Сего́ ра́ди чтем труды́ твоя́ и по́двиги, боле́зни и страда́ния, архиере́ю предо́брый Григо́рие.

Сла́ва, и ны́не, Богоро́дичен, глас то́йже:

Я́ко Всенепоро́чная Неве́ста Творца́, я́ко неискусому́жная Ма́ти Изба́вителя, Прия́телище я́ко су́щи Уте́шителя, Всепетая, беззако́нию мя су́ща скве́рное обителище и демоном игра́лище в ра́зуме бы́вша потщи́ся от тех злоде́йства мя изба́вити, све́тлое жили́ще доброде́телей соверши, Светоносная, Нетле́нная, отжени́ о́блак страсте́й, и вы́шняго прича́стия сподо́би, и све́та невече́рняго моли́твами Твои́ми.

Песнь 4

*Ирмо́с: Го́ру Тя, благода́тию Бо́жиею приосене́нную,/ прозорли́выма Авваку́м усмотри́в очи́ма,/ из Тебе́ изы́ти Изра́илеву провозглаша́ше Свято́му// во спасе́ние на́ше и обновле́ние.*

Ле́том о́гненнаго искуше́ния наста́вшим, стра́хом гонений не поколеба́лся еси́, но и́го Христо́во на ся́ возло́жь, в пу́ть преподо́бных, испове́дник и му́ченик, ра́дуяся, поше́л еси́.

Убива́ющих те́ло не боя́тися поуча́яся, по вся́к час взира́л еси на Распя́тие Влады́ки, рече́нное помина́я: предадя́т вы в ско́рби и убию́т вы, претерпе́вый же до конца́, той спасе́тся.

Гото́во се́рдце мое́, Бо́же, гото́во се́рдце мое́, — псало́мски восклица́л еси, Григо́рие, воли Божией покоря́яся, и угото́ванным бо́дренно ше́ствуя путе́м, Ти́хона Первосвяти́теля внем повеле́нию.

Богоро́дичен: Ра́дости вина́ Небе́сным Си́лам бы́ла еси, е́же о овча́ти и дра́хме обре́тшихся, Преблагослове́нная Мари́е. Те́м и земноро́днии непреста́нно вопие́м: ра́дуйся, Обра́дованная.

Ин

*Ирмо́с: О́тча не́дра не оста́вль/ и соше́д на зе́млю, Христе́ Бо́же,/ та́йну услы́шах смотре́ния Твоего́// и просла́вих Тя, Еди́не Человеколю́бче.*

Горя́ща ко Христу любо́вию Дании́лова монашеская бра́тия со свящeнным пастырем ея́ Фео́дором тя прие́млет ра́достно.

О́тче Небесный, — рече́ Григо́рий, — еди́но проси́х у Тебе́, е́же жи́ти в дому́ Твое́м вся дни живота́ моего́ и присно зре́ти красоту Твою, Человеколю́бче.

Святи́лища Бо́жия ви́дя разграбля́емы, сыноле́пно скорбел еси, оба́че нетле́нных красо́т иска́ти учил еси и ко горнему Сиону взира́ти.

Богоро́дичен: Ты вся небе́сная во́инства Рождество́м Твои́м удиви́ла еси́ и Це́рковь спаса́емых возвеселила еси, Спасителю Мати бывши.

Песнь 5

*Ирмо́с: Просвети́вый сия́нием прише́ствия Твоего́, Христе́,/ и освети́вый Кресто́м Твои́м ми́ра концы́,/ сердца́ просвети́ све́том Твоего́ богоразу́мия// правосла́вно пою́щих Тя.*

Иски́й Ти́хон святы́й кре́пце сло́во и́стины держа́ща, и за па́ству ду́шу полага́юща, на святи́тельство тя́ избира́ет во́ град Петро́в, и́же наипа́че от безбо́жных смуща́шеся.

Главу́ преклонил еси, Григо́рие, не пререка́я, ниже вопия́, но избра́нию послу́шен, и я́ко свы́ше сие́ прия́л еси, подража́я Христо́ви, Па́стырю овцам великому и А́гнцу даже до смерти послушливому.

Оби́тель Алекса́ндра свята́го, ве́ру правосла́вную дре́вле от латин зверонравных защити́вшаго, тобо́ю, свя́те Григо́рие, кре́пкое забра́ло яви́ся проти́ву льва, огнем а́довым рыка́ющаго.

Богоро́дичен: Ра́дуйся, вся тварь Тебе́ вопие́т, я́ко Сло́во О́тчее Единоро́дное пло́тию вмести́ла еси́, земна́я с Небе́сными Рождество́м Свои́м совоку́пльши, Мари́е Богоневе́сто.

Ин

*Ирмо́с: Нощь несветла́ неве́рным, Христе́,/ ве́рным же просвеще́ние в сла́дости слове́с Твои́х./ Сего́ ра́ди к Тебе́ у́тренюю// и воспева́ю Твое́ Божество́.*

Ревну́йте о дарова́ниих бо́льших, ча́да своя́ духовная Григо́рий богомудрый поуча́ше, паче же все́х о любви, е́яже ничто́же в ми́ре вышше есть.

Алекса́ндру, свято́му вои́телю, в нищете́ духо́вней и мужестве ревну́я, святитель Григо́рий вои́стину бы́сть во́ин, мече́м глаго́ла Бо́жия невидимых враг полки́ отгоня́яй.

Да́ждь ми сло́во от Твои́х сладча́йших усте́н, Сло́ве, Григо́рий моля́шеся, и проси́мое получи́в, си́лою мно́гою словесною обогати́ся от Го́спода Царя́ сил.

Богоро́дичен: А́нгельское радование приимши, Де́во, всею душею Твоею веровала еси Богу и Сама Себе вдала еси Тому, тем по достоянию блажим Тя.

Песнь 6

*Ирмо́с: Обы́де нас после́дняя бе́здна,/ несть избавля́яй,/ вмени́хомся, я́ко о́вцы заколе́ния,/ спаси́ лю́ди Твоя́, Бо́же наш,// Ты бо кре́пость немощству́ющих и исправле́ние.*

Исправля́юща до́бре вся я́же о Це́ркви Госпо́дни, поги́бели и гее́нны сы́нове на суди́ще неправедное влеку́т тя, со беззако́нными вменя́юще и я́ко некоего та́тя у́зам предаю́ще.

Е́же ко осуждающим Спа́сово терпе́ние пред очи́ма име́я, кро́тце и смире́нне мучи́телем отвещал еси, окамененная сердца́ их я́коже воск растопляя Креста́ Господня си́лою.

Апо́стольски о ста́де церко́внем боле́знуя и от собла́зна и поро́ка соблюда́я е, воззвал еси: ко́е согла́сие Христо́ви с велиа́ром, и ко́е сложе́ние Це́ркви Бо́жией со и́долы?

Богоро́дичен: Ра́дуйся, но́вое Не́бо, в не́мже нам Со́лнце пра́вды возсия́. Ра́дуйся, благода́ти Исто́чниче, мир весь напая́яй. Ра́дуйся, потопля́емым Ковче́же спасе́ния.

Ин

*Ирмо́с: Пла́вающаго в молве́ жите́йских попече́ний,/ с корабле́м потопля́ема грехи́/ и душетле́нному зве́рю примета́ема,/ я́ко Ио́на, Христе́, вопию́ Ти:// из смертоно́сныя глубины́ возведи́ мя.*

Любо́вию Бо́жиею распала́емь, поуча́л еси, святи́телю: а́ще всем се́рдцем Све́та и́стины взы́щеши, Той возглаго́лет в се́рдцы твое́м, и тебе́ откры́ется, пленя́я тя всего́ и просвеща́я во веки.

Ца́рствие Христо́во па́че всего́ земнаго возлюбив и того моли́твенно ча́я, святи́телю, мни́маго рая́ земна́го, безбо́жным наси́льством созида́емаго, душеуби́йственную лжу отмел еси.

А́ще с престо́лом и па́ствою разлуче́н бы́л еси, а́ще и в це́ркви Божии учи́ти возбранено́ ти бя́ше, оба́че о́вы убо та́йно назида́л еси, о́вы же посла́ньми утешал еси, святи́телю.

Богоро́дичен: Собо́ри Небе́сных Сил вку́пе с земноро́дных ли́ки, всяк язы́к челове́ческий и А́нгельский, та́йну Рождества́ Твоего́ не мо́гут досто́йно воспе́ти, оба́че во смире́нии Тя сла́вят, Богоблагода́тная.

Конда́к, глас 6.

Подо́бен: Рукопи́саннаго о́браза:

Безбо́жныя вла́сти повеле́ний не убоя́вся,/ но боже́ственною благода́тию укрепля́емь, Григо́рие,/ сло́вом Господним ста́до твое от душетле́нных волко́в огради́л еси́;/ в ча́с же сме́ртный немо́лчно о нем Па́стыреначальника молил еси:/ ускори́, о Ще́дрый,/ и потщи́ся, я́ко ми́лостив, в помощь на́шу,// я́ко мо́жеши хотя́й.

И́кос

Простри́ ру́ку Твою́ с Небесе́, Благи́й, и соблюди́ Це́рковь, кровию Сы́на Твоего́ искупленную, неколеби́му, нетле́нну и от вра́жиих кова́рств ненаве́тну, и лю́ди Твоя́ на путь за́поведей Твои́х наста́ви Ду́ха Твоего́ осене́нием, сы́ны дне и све́та показу́я, я́ко да ви́дяще вси́ язы́цы до́брая дела́ их, просла́вят Тя́, Отца́ Небе́снаго, — мо́лит ны́не, предстоя́ Тебе́, святи́тель Тво́й и му́ченик Григо́рий, я́коже и при честне́й кончи́не свое́й, Тебе́ ра́ди неми́лостивно убива́емь, о гони́мей Це́ркви и о лю́дех со слеза́ми взыва́ше: ускори́, о Ще́дрый, и потщи́ся, я́ко ми́лостив, в помощь на́шу, я́ко мо́жеши хотя́й.

Песнь 7

*Ирмо́с: Тебе́, у́мную, Богоро́дице, пещь,/ разсмотря́ем, ве́рнии,/ я́коже бо о́троки спасе́ три Превозноси́мый,/ мир обнови́, во чре́ве Твое́м всеце́л,// хва́льный отце́в Бог и препросла́влен.*

Христо́вы пра́вды броне́ю оболче́н, вся́ стре́лы лука́ваго разжже́нныя угасил еси и мече́м духо́вным мы́сленных змие́в главы́ ссекл еси, безпоро́чну соблюда́я Це́рковь хвальнаго отце́в Бо́га и препросла́вленнаго.

Иису́сово сладча́йшее и́мя при́сно во устне́х имы́й, Григо́рие, пресе́льник бысть на земли́ Его́ ра́ди, ду́хом николи́же чад свои́х отлуча́яся, но утвержда́я и утеша́я, и наставля́я почитати хвальнаго отце́в Бо́га и препросла́вленнаго.

Егда́ от безбо́жных утесне́нием томи́мь был еси, от гра́да во град преходя, спаси́тельное сло́во се́яти отню́д не престал еси, клас стори́чный принося́ хвальному отце́в Бо́гу и препросла́вленному.

Богоро́дичен: Ра́дости благове́стника Ти́ посыла́я, Боже́ственный Жени́х, на чистоту́ Твою́ взира́я, вся еси́ добра́, Бли́жняя Моя́, взыва́ше, Голуби́це Моя́, Вертогра́де заключе́нный, Исто́чниче запечатле́нный хвальнаго отце́в Бо́га и препросла́вленнаго.

Ин

*Ирмо́с: Пещь о́троцы огнепа́льну,/ дре́вле росоточа́щу, показа́ша,/ Еди́наго Бо́га воспева́юще и глаго́люще:// превозноси́мый отце́в Бог и препросла́влен.*

Лю́тый страсте́й огнь росо́ю моли́твы и струя́ми святы́х Писа́ний угаша́я, в напа́стех и ско́рбех о́трочески воспевал еси: оте́ц на́ших Бóже, благослове́н еси́.

Агнцу Божию все́м се́рдцем послушли́в быв, душегубительному мудрова́нию челове́чу не повину́лся еси́, воспева́я: оте́ц на́ших Бо́же, благослове́н еси́.

Власте́м земны́м покаря́яся нелицеме́рне, во́лю Бо́жию предпочел еси, Ему́же и до после́дняго часа́ служил еси, взыва́я: оте́ц на́ших Бо́же, благослове́н еси́.

Богоро́дичен: И́долы человекобо́жия сокрушаяй И́же от Горы́ Тебе́, Дево, нерукосечный Ка́мень вся́ племена́ земна́я воздвиза́ет пети: оте́ц на́ших Бо́же, благослове́н еси́.

Песнь 8

*Ирмо́с: В пещи́ о́троцы Изра́илевы,/ я́коже в горни́ле,/ добро́тою благоче́стия чисте́е зла́та блеща́хуся, глаго́люще:/ благослови́те, вся дела́ Госпо́дня, Го́спода,// по́йте и превозноси́те во вся ве́ки.*

Еле́ню подо́бяся, ко исто́чником воды́ присноживотныя притекл еси, словесе́м ева́нгельским, и́хже подро́бне изъясняя ча́дом, свя́те Григо́рие, взыва́л еси: по́йте и превозноси́те Го́спода во ве́ки.

Ю́ность твоя́ в Ду́се Свя́те я́ко о́рля обновля́шеся, от си́лы бо в си́лу восходил еси, благода́тию и му́дростию процветая. Сего́ ра́ди врази́ и́стины возста́ша на тя́, и́мя твое́ мняще истребити во ве́ки.

Христо́вы и́стиннии ученицы́, чада твоя духовная, образ страдания твоего видевше, в вере укрепишася и силу противу гонителей восприяша, пою́ще и превознося́ще Го́спода во ве́ки.

Богоро́дичен: Ра́дуйся, Цари́це, одесну́ю Царя́ Сла́вы предстоя́щи. Ра́дуйся, Ея́же ра́ди сонм дев святы́х, преподо́бных жен и му́чениц Жениху́ Небе́сному приведе́ся, сла́вя и превознося́ Его во ве́ки.

Ин

*Ирмо́с: Неопа́льная огню́ в Сина́и прича́щшаяся купина́/ Бо́га яви́ медленноязы́чному и гугни́вому Моисе́ови,/ и о́троки ре́вность Бо́жия три непребори́мыя во огни́ певцы́ показа́:/ вся дела́ Госпо́дня, Го́спода по́йте// и превозноси́те во вся ве́ки.*

Ме́ртвенныя пло́ти тя́жесть отри́нув, на крилу́ боговиде́ния паря́ше, я́ко оре́л в вы́шняя вперя́яся, скве́рнии же богоненави́стницы состреля́ти в та́йных тя умы́слиша, зову́щаго: вся дела́ Госпо́дня, Го́спода по́йте, и превозноси́те во вся ве́ки.

Льво́м во обли́чии челове́честем пре́дан был еси на растерзание, Григо́рие, обаче не устраши́лся еси зубо́в их, ни рыка́нию их внял еси, но сострадальцы твоя утвержда́я, со дерзнове́нием взыва́л еси: вся дела́ Госпо́дня, Го́спода по́йте, и превозноси́те во вся ве́ки.

Ю́ношески презре́в гонений распале́нную пещь, уже́ ты́сящи безви́нныя яко хлебы сладки Богови испекшую, вшел еси́ в ню, я́коже в сад прохла́ден, свя́те, черто́ги Небе́сныя предзря́, зовы́й: вся дела́ Госпо́дня, Го́спода по́йте, и превозноси́те во вся ве́ки.

Богоро́дичен: Боже́ственная Пала́то всекра́сному добро́тою Преве́чному Жениху́, Одр Царе́в, во́инством Небе́сным обстои́мь, поко́ища отве́рзи и нам Вы́шняго Ца́рствия, ве́рно Сы́ну Твоему́ зову́щим: вся дела́ Госпо́дня, Го́спода по́йте, и превозноси́те во вся ве́ки.

Песнь 9

*Ирмо́с: О́браз чи́стаго рождества́ Твоего́/ огнепали́мая купина́ показа́ неопа́льная;/ и ны́не на нас напа́стей свире́пеющую угаси́ти, мо́лимся, пещь,/ да Тя, Богоро́дице,// непреста́нно велича́ем.*

Истяза́в тя и уму́чив, ничто́же преуспе́ гони́тель, но ве́рою твоею посра́млен, сме́рти лю́тей пре́дал е́сть, тело твое в безве́стии сокры́в, оба́че на Небеси́ я́ко зве́зда негаси́мая сия́еши.

С сонмом новомучеников и исповедников Церкве Русския Престолу Божию предстоя, святи́телю му́чениче Григо́рие, о и́же ве́рою чту́щих тя Бо́га умоли́.

Тверска́я земля́ освяти́ся, прии́мши тело твое, и гра́д Ка́шин исповеданием твоим прославися, мы же, пе́сньми пою́ще тя, Спа́са и Влады́ку непрестанно велича́ем.

Богоро́дичен: О Всепетая Ма́ти, со священнострада́льцем Григо́рием, Сы́на Твоего́ кончи́ною свое́ю просла́вльшим, Того моли́ державу на́шу, гра́ды же и веси покры́ти от бед, да Тя вси велича́ем.

Ин

*Ирмо́с: Ма́ти Бо́жия и Де́ва,/ ро́ждшая и де́вствующая па́ки,/ не естества́ де́ло, но Бо́жия снизхожде́ния:/ тем, я́ко Еди́ну, Бо́жиих чуде́с сподо́бльшуюся,// Тя при́сно велича́ем.*

О́бразу Христо́ву в душа́х чад твои́х молил еси возобрази́тися, Па́влу ревну́я, святи́телю Григо́рие. Ны́не же узре́в их страсте́м Его́ прича́стники, Агнца Бо́жия присно велича́еши.

Восле́д А́веля пра́веднаго отшел еси, Григо́рие, вку́пе со всеми новомученики Церкве Русския, и ныне я́коже звезда на Небесех сияеши, Агнца Бо́жия присно велича́я.

Иоа́нн тайнови́дец, пя́той печа́ти отверзшейся, зряше ду́ши убие́нных за́ сло́во Бо́жие вопиющия, и о суде́ и отмще́нии моля́щияся, Агнца же Божия белы ризы коемуждо их дающаго, Егоже присно велича́ем.

Богоро́дичен: Ю́же в зе́млю кро́тких сквозе́ мо́ре жития́ Путеводи́тельницу известную, и светозарную Свещу́, в пусты́ни скорбе́й шествие осиявающую, Тя, Богома́ти, вся племена́ земна́я присно велича́ем.

Свети́лен

Подо́бен: Ду́хом во святи́лище:

Якоже свети́льник любве́ и благоче́стия сия́еши, Григо́рие, всем и́щущим яже о Христе́ ве́чныя жи́зни, простира́я во вся́ концы́ веры твоея лучи́. Моли́ у́бо мир ми́ру дарова́ти и душа́м на́шим спасе́ние.

Сла́ва, и ны́не, Богоро́дичен:

Под кров Твой, Чи́стая, прибега́ю окая́нный. Моли́ Благосе́рдаго, я́ко да получу́ ми́лость в день суда́, егда́ моя́ испыта́ет та́йная деяния, да изба́влюся Тобо́ю осужде́ния, благослове́нная Мари́е.

На хвали́тех, стихи́ры на 4, глас 4.

Подо́бен: Дал еси́ зна́мение:

Дал еси́ Це́ркви Ру́сстей,/ многоми́лостиве Го́споди,/ во времена́ те́мная/ провозве́стника Све́та и́стины,/ Григо́рия, благоче́стия рачи́теля,/ путь ко спасе́нию ве́рным показу́юща,/ и́ по́двиг запечатле́вшаго/ е́же о Тебе́ страда́нием,/ Иису́се Человеколю́бче,// Спа́се душ на́ших.

Дал еси́ оби́тели Дании́ловой/ ве́рнаго в ду́се ученика́,/ Григо́рия сла́внаго,/ добротелем первоначальника поучившагося/ и в по́двизех братии поревнова́вшаго,/ иже доброкрасно на земли поживше,/ во оби́тели Небе́сныя востеко́ша,/ и ны́не мо́лят Тя о нас,/ Иису́се Человеколю́бче,// Спа́се душ на́ших.

Да́л еси́ гра́ду Петро́ву/ и́стиннаго па́стыря,/ о овца́х Же́ртву Безкро́вную приносившаго,/ таже и себе́ самаго прине́сшаго/ в же́ртву непоро́чну и благоприя́тну./ Муче́нием бо вознесе́ся/ к пренебе́сному Престо́лу Твоему́,/ иде́же, о ми́ре моля́ся, предстои́т Ти,/ Иису́се Человеколю́бче,// Спа́се душ на́ших.

Просвети́лся еси́, гра́де Ка́шине,/ Григория священнаго дарова́ньми,/ посто́м и моли́твою и бде́нием/ и богоглаго́ливым уче́нием,/ наипа́че же славнаго муче́ния венце́м,/ и́мже той на Небесех увязе́ся / от руки́ Подвигополо́жника,/ за ны на Крест вдавшагося,/ Иису́са Человеколю́бца,// Спа́са душ на́ших.

Сла́ва, глас 6:

Па́стырю до́брый и овча́ заколе́ния,/ Началопа́стыря и Агнца Божия учениче́,/ пропове́дниче благогла́сный и му́чениче неустраши́мый,/ о́браз воистинну ве́рным был еси́, Григо́рие./ Но и в Вы́шнем Иерусали́ме торжеству́я/ и в ли́це святи́телей Святей Тро́ице предстоя́,/ моли́ся о Оте́честве твое́м и о ста́де церко́внем,/ да вси чту́ще па́мять твою́/ и твоему исповеданию подража́юще,/ во све́т лица́ Бо́жия дости́гнем,// со все́ми святы́ми ра́дующеся во ве́ки.

И ны́не, Богоро́дичен, глас тойже:

Ра́дуйся, ко́реню летора́сленный,/ ра́дуйся, же́зле Боже́ственный Ааро́нов,/ прозябы́й цве́т неувяда́ющий,/ благопло́дный раю́,/ дре́во жи́зненное,/ от ко́рене Иессе́ева чи́стая процве́тши, Отрокови́це,/ и земны́я кормя́щи хле́бом разу́мным;/ ра́дуйся, багряни́це всечестна́я/ всех Царя́, Богоневе́сто,/ увязе́ние све́тлое,/ архиере́ев благоле́пие;// ра́дуйся, Еди́на Пречи́стая.

Славосло́вие вели́кое. И про́чая по уста́ву.

НА ЛИТУРГИ́И

Блаже́нна, от 1-го кано́на песнь 3-я, и от 2-го кано́на песнь 6-я. Проки́мен, глас 7: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Апо́стол к Ри́мляном, зача́ло 99. Аллилу́ия, глас 2: Свяще́нницы Твои́ облеку́тся в пра́вду, и преподо́бнии Твои́ возра́дуются. Стих: Бог нам Прибе́жище и Си́ла, Помо́щник в ско́рбех, обре́тших ны зело́. Ева́нгелие от Луки́, зача́ло 106. Коне́ц: В терпе́нии ва́шем стяжи́те душа́ ва́ша. Прича́стен: В па́мять ве́чную бу́дет пра́ведник:

Моли́тва

О приснопа́мятне святи́телю, Христо́в уго́дниче и ве́рный Его́ свиде́телю, о́тче Григо́рие! Ты, от младенства во благочестии наставля́емь, моли́тве науча́яся и Прему́дростию Госпо́днею насыща́я ду́шу твою́, к безмо́лвному созерца́нию и свяще́нному служе́нию добре уготовился еси́. Егда́ же прии́де на зе́млю Ру́сскую о́гненное посеще́ние, грех ра́ди наших попуще́нное, тогда́ ты, о́тче, иноческия обеты Богу принес и священства благодатию украсився, всего́ себе́ предал еси на служе́ние Це́ркви стра́ждущей и гонимому наро́ду правосла́вному. Таже и архиерейства крестное служение от Первосвятителя Тихона послушне восприял еси, во граде святаго Петра посреде безбожнаго мятежа паству Христову Словом Божиим наставляя и Хлебом жизни вечныя напитовая. Еще же и темничныя узы претерпети сподобился еси, последи же венцем мученическим увязлся еси, веру даже до смерти непорочну соблюдый.

Те́мже ны́не к тебе́, Престолу Божию предстоящему, усердно притека́юще и твоего́ заступления ча́юще, вопием ти: о учи́телю и наста́вниче наш, при́зри на ну́жды на́ша и удовли́ я́, ели́ко поле́зно нам, и к жи́зни ве́чней приведи́ ны, да подвигом твоим после́дующе и терпе́нием твои́м укрепля́еми и на скончание жительства твоего взирающе, вни́дем в све́тлый черто́г Божий и ку́пно с тобо́ю просла́вим Еди́наго Содетеля и Промысли́теля на́шего, Отца́ и Сы́на и Свята́го Ду́ха во ве́ки веко́в. Ами́нь.

1. *Более мелким шрифтом приводятся тексты, заимствованные из печатных книг и не нуждающиеся в редактировании.* [↑](#footnote-ref-1)